ΚΑΝΟΝΙΣΜΟΣ (ΕΟΚ) αριθ. 1098/68 ΤΗΣ ΕΠΙΤΡΟΠΗΣ της 27ης Ιουλίου 1968 περί καθορισμού των λεπτομερειών εφαρμογής των επιστροφών κατά την εξαγωγή στο τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), και ιδίως το άρθρο 17 παράγραφος 4,

Εκτιμώντας:

ότι ο κανονισμός (ΕΟΚ) αριθ. 876/68 του Συμβουλίου της 28ης Ιουνίου 1968(2), καθόρισε τους γενικούς κανόνες σχετικά με τη χορήγηση επιστροφών κατά την εξαγωγή στον τομέα του γάλακτος και των γαλακτοκομικών προϊόντων και προσδιόρισε τα κριτήρια καθορισμού του ποσού τους- ότι η εφαρμογή του κανονισμού αυτού απαιτεί ορισμένες διευκρινίσεις-

ότι δυνάμει του άρθρου 10 του κανονισμού (ΕΟΚ) αριθ. 804/68 χορηγείται μία ενίσχυση στο αποκορυφωμένο γάλα εις κόνιν, το οποίο παράγεται εντός της Κοινότητος και χρησιμοποιείται για τη διατροφή των ζώων- ότι ο κανονισμός (ΕΟΚ) αριθ. 986/68 του Συμβουλίου της 15ης Ιουλίου 1968 περί θεσπίσεως των γενικών κανόνων σχετικά με τη χορήγηση ενισχύσεων για το αποκορυφωμένο γάλα και το αποκορυφωμένο γάλα εις κόνιν(3), προβλέπει ότι οι ενισχύσεις αυτές χορηγούνται μόνο για το αποκορυφωμένο γάλα εις κόνιν μετουσιωμένο ή μεταποιημένο σε σύνθετες τροφές- ότι ενδείκνυται να μη χορηγείται επιστροφή κατά την εξαγωγή του αποκορυφωμένου αυτού γάλακτος εις κόνιν, στο οποίο έχει ενδεχομένως προστεθεί ζάχαρη ή λιπαρές ουσίες γάλακτος, σε ποσό ανώτερο εκείνου που κρίνεται απαραίτητο εν όψει της ενισχύσεως-

ότι για τα προϊόντα της δασμολογικής κλάσεως 04.02, τα οποία αποτελούνται από γάλα και ζάχαρη, οι τιμές καθορίζονται από τις τιμές των συστατικών τους- ότι ενδείκνυται, ως εκ τούτου, να καθορισθεί η επιστροφή σε συνάρτηση με τα συστατικά αυτά- ότι, κατά συνέπεια, υπάρχει περίπτωση ο καθορισμός της επιστροφής να γίνει σε συνάρτηση με το πιστοποιητικό των συστατικών στοιχείων- ότι όσον αφορά το ποσοστό σακχαρόζης, δύναται να ληφθεί υπόψη προς το σκοπό αυτό το ποσό που προβλέπεται για τον υπολογισμό της επιστροφής για τα προϊόντα που αναφέρονται στο άρθρο 1 παράγραφος 1 μέρος δ) του κανονισμού αριθ. 1009/67/ΕΟΚ του Συμβουλίου της 18ης Δεκεμβρίου 1967 περί κοινής οργανώσεως αγοράς στον τομέα της ζάχαρης(4)- ότι φαίνεται, εξ άλλου, σκόπιμο να περιορισθεί η επιστροφή για την περιεκτικότητα σε σακχαρόζη σε περίπτωση που χορηγείται δυνάμει του ισχύοντος κανονισμού στον τομέα της ζάχαρης-

ότι ενδείκνυται να καθορισθούν ορισμένες ζώνες προορισμού σε συνάρτηση προς την κατάσταση του ανταγωνισμού, τις συνθήκες της αγοράς ή τις αποστάσεις τρίτων χωρών-

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τον καθορισμό της επιστροφής:

α) για το μετουσιωμένο γάλα εις κόνιν της κλάσεως 04.02 καθώς και

β) για τα προϊόντα της διακρίσεως ex 23.07 Β τα οποία αποτελούν μέρος της ομάδος αριθ. 2,

λαμβάνεται υπόψη η χορήγηση ενισχύσεων για το αποκορυφωμένο γάλα εις κόνιν, το οποίο προορίζεται για τη διατροφή των ζώων ή χρησιμοποιείται στην παρασκευή ζωοτροφών.

Άρθρο 2

1. Για τα προϊόντα της διακρίσεως 04.02 Β, η επιστροφή που χορηγείται ισούται με το άθροισμα των εξής στοιχείων:

α) ενός στοιχείου που προορίζεται να λάβει υπόψη την ποσότητα των γαλακτοκομικών προϊόντων-

β) ενός στοιχείου που προορίζεται να λάβει υπόψη την ποσότητα σακχαρόζης που έχει προστεθεί.

Εν τούτοις, το στοιχείο αυτό λαμβάνεται υπόψη μόνον όταν η σακχαρόζη που έχει προστεθεί είχε παραχθεί από τεύτλα ή σακχαροκάλαμο συγκομιδής της Κοινότητος.

2. Ως προς τα προϊόντα της διακρίσεως 04.02 Β II α), το στοιχείο που αναφέρεται στην παράγραφο 1 υπό α) καθορίζεται για εκατό χιλιόγραμμα ολοκλήρου του προϊόντος.

Ως προς τα άλλα προϊόντα που αναφέρονται στην παράγραφο 1, το στοιχείο που αναφέρεται στην παράγραφο 1 υπό α) υπολογίζεται πολλαπλασιάζοντας το ποσό βάσεως επί την περιεκτικότητα σε γαλακτοκομικά προϊόντα του εν λόγω προϊόντος.

Το ποσό βάσεως που αναφέρεται στο προηγούμενο εδάφιο είναι η επιστροφή που θα καθορισθεί για 1 χιλιόγραμμο γαλακτοκομικών προϊόντων, τα οποία περιέχονται σε ολόκληρο το προϊόν.

3. Το στοιχείο που αναφέρεται στην παράγραφο 1 υπό β) υπολογίζεται πολλαπλασιάζοντας επί την περιεκτικότητα σε σακχαρόζη ολοκλήρου του προϊόντος το ποσό βάσεως της επιστροφής που ισχύει κατά την ημέρα της εξαγωγής για τα προϊόντα τα οποία αναφέρονται στο άρθρο 1 παράγραφος 1 υπό δ) του κανονισμού αριθ. 1009/67/ΕΟΚ.

Εν τούτοις, όταν η επιστροφή προκαθορίζεται, το ποσό βάσεως που αναφέρεται στο προηγούμενο εδάφιο και λαμβάνεται υπόψη είναι εκείνο το οποίο ισχύει κατά την ημέρα της καταθέσεως της αιτήσεως για το πιστοποιητικό εξαγωγής και το οποίο, κατά περίπτωση, προσαρμόζεται σε συνάρτηση με την τροποποίηση της τιμής παρεμβάσεως για τη λευκή ζάχαρη.

Άρθρο 3

Οι ζώνες προορισμού που δύνανται να ληφθούν υπόψη για τον καθορισμό των επιστροφών καθορίζονται στο παράρτημα.

Άρθρο 4

Τα προϊόντα, ομάδες προϊόντων και δασμολογικές κλάσεις που αναφέρονται στον παρόντα κανονισμό είναι εκείνα τα οποία καθορίζονται στα παραρτήματα του κανονισμού (ΕΟΚ) αριθ. 823/68 του Συμβουλίου της 28ης Ιουνίου 1968 περί καθορισμού των ομάδων προϊόντων και των ειδικών διατάξεων για τον υπολογισμό των εισφορών στον τομέα του γάλακτος και των γαλακτοκομικών προϊόντων(5).

Άρθρο 5

Ο παρών κανονισμός αρχίζει να ισχύει την 29η Ιουλίου 1968.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 27 Ιουλίου 1968.

Για την Επιτροπή

Ο Πρόεδρος

Jean REY

(1) ΕΕ αριθ. Ν 148 της 28.6.1968, σ. 13.

(2) ΕΕ αριθ. Ν 155 της 3.7.1968, σ. 1.

(3) ΕΕ αριθ. Ν 169 της 18.7.1968, σ. 4.

(4) ΕΕ αριθ. Ν 308 της 18.12.1967, σ. 1.

(5) ΕΕ αριθ. Ν 151 της 30.6.1968,σ.3.

ΠΑΡΑΡΤΗΜΑ

ΖΩΝΗ Α

Burundi (Μπουρούντι)

Cameroun (Καμερούν)

Congo (Brazzaville) (Κογκό-Μπραζαβίλ)

Congo (Kinshasa) (Κογκό-Κινσάσα)

Cote-d' Ivoire (Ακτή του Ελεφαντοστού)

Dahomey (Δαχομέυ)

Gabon (Γκαμπόν)

Guinee (Γουϊνέα)

Haute-Volta (Άνω Βόλτα)

Madagascar (Μαδαγασκάρη)

Mauritanie (Μαυριτανία)

Republique Centrafricaine (Κεντροαφρικανική Δημοκρατία)

Rwanda (Ρουάντα)

Senegal (Σενεγάλη)

Tchad (Τσαντ)

Togo (Τόγκο)

ΖΩΝΗ Β

Mexique (Μεξικό)

Χώρες της Κεντρικής Αμερικής

Χώρες της Νοτίου Αμερικής

Οι μεγάλες και Μικρές Αντίλλες

ΖΩΝΗ Γ

Ασιατικές χώρες ανατολικά του Ιράν, συμπεριλαμβανομένης της ασιατικής Ε.Σ.Σ.Δ. και των νήσων του Ινδικού και Ειρηνικού Ωκεανού των ευρισκομένων μεταξύ του 60ού και του 180ού μεσημβρινού, εκτός της Αυστραλίας, της Νέας Ζηλανδίας και της Ιαπωνίας.

ΖΩΝΗ Δ

Ε.Σ.Σ.Δ. και λοιπές ευρωπαϊκές χώρες ή περιοχές όπου εφαρμόζεται σύστημα κρατικού εμπορίου.